WTI เด้งกว่า 4% ทะลุ 101 เหรียญ รับน้ำมันตึงตัวหนุนตลาด
WTI เด้งกว่า 4% ทะลุ 101 เหรียญ รับน้ำมันตึงตัวหนุนตลาด! วิตก “รัสเซีย” ตัดส่งก๊าซธรรมชาติไปยุโรป แม้ Nord Stream 1 เสร็จสิ้นการซ่อมบำรุง 21 ก.ค.นี้ โดยสัญญาน้ำมันดิบเวสต์เท็กซัส (WTI) ส่งมอบเดือนส.ค. อยู่ที่ระดับ 101.62 ดอลลาร์/บาร์เรล
WTI เด้งกว่า 4% ทะลุ 101 เหรียญ รับน้ำมันตึงตัวหนุนตลาด! วิตก “รัสเซีย” ตัดส่งก๊าซธรรมชาติไปยุโรป แม้ Nord Stream 1 เสร็จสิ้นการซ่อมบำรุง 21 ก.ค.นี้
19 ก.ค. 2565

ผู้สื่อข่าวรายงานว่า สัญญาน้ำมันดิบล่วงหน้า WTI พุ่งขึ้นกว่า 4% ทะลุระดับ 101 ดอลลาร์ในวันนี้(18ก.ค.65) โดยได้ปัจจัยบวกจากการอ่อนค่าของดอลลาร์ และภาวะน้ำมันตึงตัวในตลาด
โดย ณ เวลา 21.47 น.ตามเวลาไทย สัญญาน้ำมันดิบเวสต์เท็กซัส (WTI) ส่งมอบเดือนส.ค. ซึ่งมีการซื้อขายที่ตลาด NYMEX เพิ่มขึ้น 4.01 ดอลลาร์ หรือ 4.11% สู่ระดับ 101.62 ดอลลาร์/บาร์เรล
ทั้งนี้ ดอลลาร์ที่อ่อนค่าลงจะเพิ่มความน่าดึงดูดของสัญญาน้ำมัน โดยทำให้สัญญามีราคาถูกลงสำหรับผู้ถือครองเงินสกุลอื่น
ด้านประธานาธิบดีโจ ไบเดน ผู้นำสหรัฐ เดินทางเยือนซาอุดีอาระเบียเมื่อสัปดาห์ที่แล้ว โดยหวังที่จะโน้มน้าวกลุ่มประเทศผู้ผลิตน้ำมันเพิ่มกำลังการผลิตเพื่อกดดันราคาในตลาด แต่กลุ่มประเทศผู้ผลิตน้ำมันก็ไม่ได้ให้คำมั่นที่จะเพิ่มการผลิตแต่อย่างใด
โดยยุโรปเตรียมรับมือวิกฤตพลังงาน ขณะที่มีการจับตาว่ารัสเซียจะกลับมาส่งก๊าซธรรมชาติผ่านทางท่อส่ง Nord Stream 1 ในวันที่ 21 ก.ค.หรือไม่
ทั้งนี้ บริษัท Nord Stream AG ซึ่งเป็นผู้ดำเนินการท่อส่ง Nord Stream 1 ได้ปิดท่อส่งดังกล่าวตั้งแต่วันที่ 12 ก.ค. ซึ่งเป็นท่อส่งก๊าซธรรมชาติจากรัสเซียมายังเยอรมนีผ่านทางทะเลบอลติก เพื่อทำการซ่อมบำรุงจนถึงวันที่ 21 ก.ค.
อย่างไรก็ดี มีความวิตกกันว่ารัสเซียจะยังคงตัดการส่งก๊าซธรรมชาติไปยังยุโรป แม้ Nord Stream 1 เสร็จสิ้นการซ่อมบำรุงในวันที่ 21 ก.ค. ซึ่งจะทำให้ยุโรปเผชิญวิกฤตพลังงาน และทำให้ราคาพลังงานสำหรับภาคครัวเรือนพุ่งขึ้นอย่างรุนแรง
นายเคล้าส์ มูลเลอร์ ผู้อำนวยการ Bundesnetzagentur ซึ่งเป็นหน่วยงานควบคุมพลังงานของเยอรมนี เชื่อว่ารัสเซียจะยังคงระงับการส่งก๊าซธรรมชาติไปยังยุโรป แม้ Nord Stream 1 เสร็จสิ้นการซ่อมบำรุงในวันที่ 21 ก.ค.
“เราไม่สามารถตัดความเป็นไปได้ที่ว่ารัสเซียจะระงับการส่งก๊าซหลังจากวันที่ 21 ก.ค.อันเนื่องจากเหตุผลทางการเมือง” นายมูลเลอร์กล่าว
หากยุโรปเผชิญวิกฤตพลังงานจากการที่รัสเซียยกเลิกการส่งก๊าซธรรมชาติผ่านท่อส่ง Nord Stream 1 รัฐบาลเยอรมนีก็จะประกาศยกระดับภาวะฉุกเฉินด้านพลังงานสู่ระดับ 3 ซึ่งเป็นระดับสูงสุด ขณะที่ Bundesnetzagentu จะทำการปันส่วนการใช้ก๊าซภายในประเทศ